

Χαλάνδρι, 17/10/2023

**Προς**:

**- Υπουργείο Παιδείας, Θρησκευμάτων και Αθλητισμού**

Υπόψιν: κας Δόκου Μαρίας, Γενικής Διευθύντριας Εκπαιδευτικού Προσωπικού Πρωτοβάθμιας και Δευτεροβάθμιας Εκπαίδευσης

**- Δ/νση Δευτεροβάθμιας Εκπαίδευσης Β’ Αθήνας**

Υπόψιν: κου Παλλαντζά Αθανασίου, Αναπληρωτή του Διευθυντή ΔΔΕ Β’ Αθήνας

**Κοινοποίηση**:

- 7ο Γυμνάσιο Χαλανδρίου, Διεύθυνση και Σύλλογο Διδασκόντων

- Αντιδήμαρχο Παιδείας Δ. Χαλανδρίου, κα Αθανασάτου Ιωάννα

- Ένωση Συλλόγων Γονέων Μαθητών Χαλανδρίου

- Α – Γ  ΕΛΜΕ Β΄ Αθήνας

- 15μελές μαθητικό συμβούλιο 7ου Γυμνάσιου Χαλανδρίου

**Θέμα**: **Έλλειψη εκπαιδευτικών 39 διδακτικών ωρών στο 7ο Γυμνάσιο Χαλανδρίου**

Αξιότιμη κυρία Γενική Διευθύντρια, αξιότιμε κύριε Διευθυντά,

Σας απευθύνουμε την παρούσα επιστολή για να εκφράσουμε την έντονη αγωνία, τη δυσαρέσκεια και τη διαμαρτυρία των γονέων του σχολείου μας, καθώς το σχολικό έτος 2023-2024 ξεκίνησε με σημαντικές ελλείψεις σε εκπαιδευτικό προσωπικό, οι οποίες δυστυχώς συνεχίζονται έως και σήμερα.

Ειδικότερα:

Από την αρχή του σχολικού έτους αναμέναμε την τοποθέτηση εκπαιδευτικών για την κάλυψη 39 διδακτικών ωρών στις ειδικότητες Φιλολόγου (14 ώρες), Μαθηματικού (8 ώρες), Γερμανικών (8 ώρες) και  Μουσικής (7 ώρες και 2 ώρες χορωδία), οι οποία δυστυχώς δεν πραγματοποιήθηκαν ούτε και με το τέλος της Β1 φάσης Αναπληρωτών. Η μόνη πρόσληψη που πραγματοποιήθηκε στην Β1 φάση, ήταν αυτή της Παράλληλης Στήριξης (Φιλόλογος).

Μετά από συνεχή τηλεφωνική και δια ζώσης επικοινωνία που είχαμε με  την Διεύθυνση του σχολείου μας όλο αυτό το διάστημα, όπου ενημερωνόμασταν για τις από μέρους της ενέργειες για την κάλυψη των κενών, στην τελευταία δια ζώσης ενημέρωση (11/10/23) διαπιστώσαμε ότι οι πολυπόθητες αυτές τοποθετήσεις δεν πραγματοποιήθηκαν τελικά ούτε μετά το τέλος της Β1 φάσης. Το επόμενο βήμα μας ήταν η τηλεφωνική επικοινωνία με την Δ/νση Δευτεροβάθμιας Εκπαίδευσης Β’ Αθήνας, εκφράζοντας την έντονη ανησυχία μας, όπου και επιβεβαιώθηκαν τα κενά καθώς και η αδυναμία ορισμού ενός χρονοδιαγράμματος για την κάλυψη τους (ειδικά για τους κλάδους Φιλολόγου και Μαθηματικού).

Το γεγονός αυτό **έχει αναγκάσει** **ολόκληρα τμήματα από την έναρξη της σχολικής χρονιάς έως και σήμερα να μην έχουν καν ξεκινήσει βασικά μαθήματα** **όπως Μαθηματικά, Αρχαία Ελληνική Γλώσσα και Γραμματεία, Νεοελληνική Γλώσσα – Γλωσσική Διδασκαλία.**

**Με άλλα λόγια, στα 5 (πέντε) από τα επτά (7) τμήματα του σχολείου μας προκύπτουν σημαντικά κενά και ανεπιστρεπτί χαμένες διδακτικές ώρες στα παραπάνω μαθήματα.**

Αντιλαμβάνεστε λοιπόν ότι **πάνω από το 50% των μαθητών μας έχει δεχθεί από τις αρχές του χρόνου μια πρωτοφανή υποβάθμιση στην ποσότητα και την ποιότητα της παρεχόμενης εκπαίδευσης η οποία τείνει να λάβει μόνιμα και μη αντιστρέψιμα χαρακτηριστικά.**

Στο σημείο αυτό θα θέλαμε να σας γνωρίσουμε ότι ήδη από το σχολικό έτος 2020 – 2021, καθώς και όλα τα επόμενα, υπήρξαν στο 7ο Γυμνάσιο Χαλανδρίου πολλές χαμένες διδακτικές ώρες, λόγω της καθυστέρησης πρόσληψης εκπαιδευτικών διαφόρων ειδικοτήτων αλλά και εξαιτίας ασθενειών αρκετών καθηγητών, με αποτέλεσμα την αδυναμία ολοκλήρωσης του ωρολόγιου προγράμματος του σχολείου σχεδόν σε καθημερινή βάση. Αυτό είχε και έχει αντίκτυπο στη μόρφωση των παιδιών αλλά και στην ψυχολογία τους, καθώς με τα καθημερινά κενά δημιουργείται αναστάτωση στην σχολική ζωή τους αλλά και μια διαστρεβλωμένη και απογοητευτική άποψη, όχι μόνο για το σχολείο τους αλλά και για την δημόσια εκπαίδευση.

Απευθυνόμαστε λοιπόν σε εσάς, σύσσωμη η σχολική μας κοινότητα, και ρωτάμε:

- Πώς οι μαθητές και οι μαθήτριες μας θα μπορέσουν να καλύψουν τα μαθησιακά τους κενά ώστε να ανταποκριθούν στις απαιτήσεις των συγκεκριμένων διδακτικών αντικειμένων;

- Πώς τα παιδιά αυτά θα μπορέσουν να καλύψουν τη διδακτέα ύλη και να ανταποκριθούν στις εξετάσεις επί ίσοις όροις με τους υπόλοιπους συμμαθητές τους;

Ζητάμε:

- **Την άμεση και κατά προτεραιότητα τοποθέτηση στο σχολείο μας εκπαιδευτικών** των κλάδων: **Φιλολόγου**, **Μαθηματικού**, Γερμανικής Φιλολογίας και Μουσικής, ώστε τα παιδιά μας να μην επωμιστούν για ακόμα μια χρονιά τις συνέπειες της ελλιπούς εκπαίδευσής τους.

Παρακαλούμε να δείτε με κατανόηση την επιτακτικότητα της άμεσης κάλυψης των κενών εκπαιδευτικών ωρών, καθιστώντας τη μια από τις βασικές προτεραιότητες της Υπηρεσίας σας.

Ευχαριστούμε εκ των προτέρων για την ανταπόκρισή σας και παραμένουμε σε αναμονή των ενεργειών σας.

Με εκτίμηση,

Για το Δ.Σ. του Συλλόγου

Η Πρόεδρος Η Γραμματέας

Ελεάνα Σγούρου Αγλαΐα Γαλάτα